NITRA. Hlavným médiom výstavy Zuzany Pustaiovej je fotografia v rôznych podobách. Viaceré tematické cykly predstavuje vo výstave Z rodinného albumu, ktorú v Galérii mladých v Nitrianskej galérii môžete vidieť do 23. augusta.
Podľa slov kurátorky Barbory Geržovej, autorkine cykly vychádzajú z dvoch základných rovín jej tvorby. Prvú spája práca s osobnou, individuálnou pamäťou, v ktorej prostredníctvom archívnych i vlastných snímok sprítomňuje svoje spomienky na rodinu. Hlavnými aktérmi a hercami sú najmä jej najbližší, ktorých štylizuje do rôznych polôh a netradičných, humorných až absurdných situácií. V druhej rovine tvorby reflektuje skôr pamäť kolektívnu. To, čo všetky cykly spája, je snaha ponúknuť príbehy – reálne či fiktívne.
Zuzana pochádza z Levíc. V tomto roku ukončila bakalárske štúdium fotografie na VŠVU. V Nitre sa už predstavila pred dvoma rokmi v rámci Divadelnej Nitry v projekte Bunka pre súčasnú kultúru, samostatne sa prezentuje po prvýkrát. Fotografie jej aktuálnej výstavy pochádzajú z rokov 2010-2014, ťažiskové sú z roku 2013.
"Jednu časť výstavy tvoria archívne fotografie, ktoré som našla v rodinnom albume. V rámci tejto témy pracujem s vlastnými snímkami, alebo fotkami členov mojej rodiny a priateľov. Ostatné cykly pozostávajú z fotografií, ktoré som sama urobila na základe spomienok, príhod, udalostí či fantázií," vysvetľuje Zuzana.
"Tému Z rodinného albumu som si vybrala preto, že sa mi lepšie pracuje s ľuďmi, ktorých poznám, u ktorých viem, ako reagujú, než s cudzími ľuďmi. Fotografujem mojich rodičov, starých rodičov, priateľov, známych... Pracujem s inscenovanou fotografiou, takmer vždy si vytvorím nejaký príbeh, v ktorom sú oni hercami. Starí rodičia sa napríklad nechali nahovoriť na každé bláznovstvo, než na klasické portréty "
Na výstave sú aj dokumentárne snímky ľudí z prostredia Hybe. Projekt vznikol v rámci spolupráce VŠVU a UCM v Trnave - študenti sa trikrát na niekoľko dní vracali do obce, spoznávali ju aj jej obyvateľov. V týchto fotkách Zuzana reflektuje svoje pocity z tejto rázovitej dedinky.
Zuzana Pustaiová s kurátorkou Barborou Geržovou.
FOTKY: (ČE)